 1. En nom du Père et dou Fils et dou Saint Esprit. Amen. Je, Guillaume de Chanlite, vicuens de Digeon et sires de Pontoillier, fais savoir à tous ceux qu’il verront cette lettre, que ge, pour lou prou, pour l’onour de moy, et de mes hoirs et pour le salut de m’ame, et de mes hoirs, ay franchy et franchy à toujoursmais mon chastel de Pontoillier, la rue Saint Jehan, Voinges et les habitans qui habiteront en celz leux, qui mi homme sont et seront, et lor maisnies, et lor més, et lor prey, et lor terres, et lor vignes et tous lor héritaiges, qu’ils tiennent et tenront dedans les finaiges de la parroche Saint Jehan, et de parroche Saint Moris de Pontaillier, en ce que ils ont dessoubs moy au jour que ces lettres sont faites; en tel menière, que chacun de celz devant diz, ceux qui mainie tenront, paeront et rendront chacun an, à moy ou à mes hors, ou à nostre commandement, censanment, dix livres d’Estevenans à la fete Saint Remy ou dedans l’uitaive de la devant ditte feste; et se aucun en deffailloit, qui ne poist ou ne voulsist payer, ge pourroy etenir ou bailler à autre lor héritaiges, tant que ils aussient payé les dits dix sols.  2. Et pour ces disains sols, ge venil et otroy por moy, et pour mes hors, que tuit mi hommes qu’il habite ou habiteront en iceux trois leus, soient frans et quittes de toute taille, de toute tole, de toute mise, de toute exaction et courvée, de tous agrevemens, et de main morte, et de toutes males costumes; sauf lou droit as yglises de Saint Moris et de Saint Jehan, et l’autruy raison et ma justice.  3. Et vuil et octroy accensissement, que cil qui fors venront habiter en celx leux, ayent celle mesme franchise, et soient quittes de dix sols jusques à un an et un jour, pour l’antrée que il feront et payeront, qui sera au communal pour la ville clorre.  4. Et vuil et octroy à tousjoursmais, que ils puissent conquarre et acheter l’un des autres, quant il voudront et pourront, par tous cels leux, fors que en mes fiés, en que il ne poent riens conquester, ce n’est par ma voulenté.  5. Et pourront quant que il auront et acquesteront dessoubs moy en cels leux tenir franchement, de quelque leu que il voudront, pour les dix sols payant, mais il ne povent, ne doivent réclamer autre senior que moy ou mes hoirs, tant comme il seront à hostage dedans les finaiges de cels dies parroiches.  6. Et il me doivent croire par tel home qui payer les poist dou suen, se ge ne poie pain et vin et autres viandes, jusques à trois semaines; et se adonc ge ne paie, il ne me doivent plus rien croire, tant que ge eusse paié.  7. Et vuil et octroy, que quatre prodommes soient esleus chacun an, jour de feste de Nativité Saint Jehan, par lor communal, qui jureront que mon droit garderont, et lou droit de la ville, et que nul, ne pour amour, ne pour haine, déporteront ne garderont, et que droit jugement feront selon lour san, et tuit luy autre octroieront que lou jugement, que cil feront, seuffreront, croieront et mentenront à lor poir.  8. Et vuil et octroy que il aient commune entraux, et doibvent jurer, tant cil qui seront et habiteront dedans les finaiges de cels dies parroches, qu’ils garderont mon droit, et lou droit de la ville de la commune, et qu’il jurer ne lou voudroit, li autres pranroient justice de son mouble et de son héritaige.  9. Et tuit doivent faire droit par mon prevost, au regard et au jugement des dits quatre prodommes. 10. Et se descors venoit d’aucun cas que ne fut escrit en cestes chartres, li juré s’en conseilleront là où leur plairoit, sans meffaire vers moy. Et se il ne se pooient accorder, il me raporteroient lor descort, et ge lour en rendroit lou droit. 11. De ma cour, de ma justice, et de mes forfaits, est ainsi estably: De sanc efforciés, se clamors en est faite, et il est provez, sept soulz et lui navray sept sols et ses coust et ses despens, et de journées selon son mestier au dict des quatre jurés. S’il est d’armes amoluës, soixante et cinq sols. Se pais est faite de bataille, sans murtre et sans larrecin, devant cop, ou après cop, ge en airay trente et dou sols et demy. Se bataille est vaincuë, ge en auray soixante et cinq sols, li vaincuz de murtre ou de larrecin, en ma voulenté. Se aucuns homs, ou aucune femme de celz trois leuz est pris à larrecin et prevez, se autrefois n’a faict autre larrecin, ge en auray soixante et cinq sols, et cil est prové d’autre larrecin, c’est à ma voulenté; et se li lerre est d’autre part que cels trois leus, il sera à ma voulenté. De murtre, il get à ma voulenté. Des fruis, des curtilz, des vergiers et des bleds, trois sols de jour, et de nuit soixante et cinq sols. De l’effort de taverne, sept sols. Qui fiert de poing, trois sols; de paulme, trois sols. De femme afforcié, à ma voulenté et à mon jugement, se li femme crie tant que prodomme la puisse oïr, qui soit de croire, ou se elle l’on puet préver. Li faits du chemin, soixante et cinq sols. Li faulce mesure, sept sols; et jurera cellui qui en y est repris, qu’il ne savoit que elle fust faulce, et se il ne lou veul jurer, soixante et cinq sols. De vente et de péaige, qui l’emporte sans lou seu et san la volonté du vantour et du péageour, et il en yert reprins, à soixente et cinq sols. 12. Et me doibvent l’ost et la chevauchie, quatorze jors en l’an. 13. Et se aucuns de mes hommes de cels leus, où ses choses estoient prises et encombrées pour ma debte cogneue, ge lou doibt par mon sarement délivrer; et se ge ne lou delivrois, li juré le rembroient du mien selon leur pooir, à celuy qui pris seroit. 14. Et lor octroy et quitteroy franchement les communaux, en tel franchises comme les autres choses, sauves mes amandes. 15. Et nul ne puet, ne doibt pranre homs dedans celz leus, mais que par le jugement des quatre prodomes, se n’est par crime de corps. 16. Et qui met main sus aucun desdits quatre prodommes, il me doibt soixante et cinq sols d’amende. 17. Et est assavoir, que mes marchiés yert conduiz lou jour tout le jour, et landemain jusque au midy et que l’on ne puit home gaigier por son seignor, ne por sa debte, sele est cognue. 18. Touttes cels convenances dessus nommées, ge ay juré et promis, par moy et pour hoirs, par mon sairement à maintenir à tousjoursmais, et cil qui seront seignors de Pontaillier, après moy, de hoir en hoir, lou doivent jurer avant que li homes de ce leus lor fassent féauté, et avant que il li rendent lou donjon de Pontailler. 19. Et est assavoir que il doivent double cens, toutes les fois que ge, ou li sires seront chevaliers nouveaux. 20. Et ge prie et requert mon très chier seignor, noble baron Hugues, dux de Bourgogne, que il tesmoignoit par ses lettres ceste commune, et cels franchises, et vuil à bonne foy queles soient maintenues. 21. Après ce, ge prie et requiert humblement redoutable et honorable père, monseigneur l’arcevesque de Besançon, et monseigneur l’avesque de Lengres, qui que ils soient en temps, que se ge, ou my hors, aliens contre les establissemens dessus divisé, ou contre aucun d’uls, que il, à la requeste d’un des quatre jurés de Pontoillier, mettent en moy, ou en mes hors, que encontre yront, sentence d’excommuniement, et en ma terre que en lor diocese sentence d’entredit, fors que en Pontoillier: et celle sentence d’excommuniement et d’entredit gardoient entièrement et agravoieroient, selon ce que ordre de droit jugeroit, jusques à tant que li establissement, et les franchises dessus devisées soient ramenées en bon estat, et fassent satisfaction entière. 22. Après ce, ge prie et requiert noble baron monseigneur Hugon, par la grâce de Dieu, comte de Borgoigne, palazin, et noble dame Aaliz, par la grâce de Dieu, comtesse de Borgoigne, palazine, et monseignor Henry de Vergey, seignor de Mirebeal, seneschal de Borgoigne, dou fiez asquels Hugon Comte, et Henry, li chastiaux qui est en la paroche Saint Moriz est, que il ceste commune et cels franchises tesmoignent et maintiennent à bonne foy qu’elles soient maintenues. 23. Et prie et requert lou Duc, l’Archevesque, l’Avesque, lou Comte, la Comtesse et monseignor Henry, qui nommés sont dessus, que en ceste présente chartre mettent lor seals en tesmoing et en garnissement de totes cels choses dessus dites. Et ge premièrement j’ay mis mon seaul, et ge, Guillaume, chevalier, fils au vicuens dessus dit, touttes les franchises et les convenances dessus devisées, ay juré et promis, et promet par mon serement à tenir et maintenir, et garder entièrement, par moy et pour mes hors, et en tesmoing de ce, ge ay mis mon seal en ces présentes lettres. Et nos, Hugues, duc de Borgoigne, par la prière au vicuens dessus nommé, tesmoignons ceste commune et cels franchise et voulons, à bonne foy qu’elles soient gardées et maintenues; et ou tesmoignage de ce, nous avons mis nostre seal. Et nous Guillaume, par la grâce de Deu, arcevesque de Besançon, par la prière, et par la requeste au vicuens dessus dit, promettons en bonne foy, por nos et por cels qui après nos seront arcevesques de Besançon, toutes les franchises et les establissemans dessus dits entretenir, en tele manière, que si li vicuens, ou si li hor aloient en contre en aucune chose, nos, ou quiconque sera après nos arcevesques de Besançon, mettrons en els, à la requeste d’un des quatre jurés de Pontaillier, après avenant monition, sentence d’excommuniement, et en la terre, qui sera en nostre diocèse, sentence d’entredit, fors que en Pontoillier; et celle sentence d’excommuniement et d’entredit garderons entièrement, et agraverons, selon ce que ordre de droit esgardera, jusques à tant que li establissement, et les convenances dessus nommées soient ramenées en bon estat, et face satisfaction entière; et au tesmoignage de ce, nous avons mis nostre seal en ces lettres. Et nos, Guy, par la grâce de Deu, avesque de Langres, par la prière au viscuens devant dit, promettons à bonne foy, pour nous et pour cels qui après nous seront avesques de Langres, touttes les franchises et les establissemens dessus diz à maintenir; en tel manière, que se li vicuens ou si hoir en alloient encontre en aucune chose, nos, ou quiconques seroit après nous évesques de Langres, mettrons en els, à la requeste d’un desdis quatre jurés de Pontaillier, après avenant monition, sentence d’excommuniement, et en lor terre qui seroit en nostre diocèse, sentence d’entredit, fors que en Pontoillier. Et cels sentence d’excommuniement et d’antredit, garderons et agraverons selon ce que droit esgardera, jusques à tant que li establissement et les franchises dessus dittes soient ramenées en bon estat, et face satisfaction entière; et ou tesmoing de ces choses, nous avons mis nostre seal à ces lettres. Et nous, Hugues, par la grâce de Deu, cuens de Borgoigne, palazin, dou fiez avec monseignor Henry de Vergey dessus dit, li chastiau qui est en la parroiche Saint Mauris est: et nos, Aaliz, par la grâce de Deu, comtesse de Borgoigne, palazine, fame dou devant dit conte, par la prière au viscuens avant dit, ceste commune, et cels franchises voulons et octroyons, et les tesmoignons par l’auctorité de nos seaulx, que nous avons mis en ces présentes lettres. Et ge, Henry de Vergey, sire de Mirebeaul et seneschaulx de Borgoigne devant dit, li chastiau qui est en la parroiche Saint Morris est, par la prière au vicuens avant dit, ceste commune, et cels franchises leur octroy; en tesmoing de ce, ge a mis mon séal en ces présentes lettres. Ce est faict en l’an de l’Incarnation Nostre Seigneur, mil deux cent et cinquante et sept, ou mois d’avril.